Nel, Nene wys OB-benoemings van die handStaatsaanklaer Gerrie Nel tydens ‘n vorige hofverskyning. Foto: Siphiwe Sibeko/Reuters/Pool (SAPA) Staatsaanklaer Gerrie Nel, voormalige minister van finansies Nhlanhla Nene en oudpresident Nelson Mandela se vrou, Graça Machel, is van die hoëprofielpersone wat benoemings vir die pos van die openbare beskermer (OB) van die hand gewys het. Makhosi Khoza, voorsitter van die parlementêre ad hoc-komitee wat getaak is met die benoeming van ŉ kandidaat vir die pos van die nuwe OB, het Dinsdag tydens ŉ perskonferensie bekend gemaak altesaam 59 persone sal vir die kortlys oorweeg word. Die huidige openbare beskermer, Thuli Madonsela, se termyn verstryk in Oktober. Madonsela en haar adjunk, Kevin Malunga, is ook benoem. Volgens die Grondwet mag Madonsela egter nie ŉ tweede termyn dien nie, aangesien die OB slegs vir ŉ tydperk van sewe jaar mag dien. Volgens Khoza sal ŉ regskwalifikasie tot voordeel strek vir ŉ voornemende kandidaat. Die lys van name sal bekend gemaak word en Khoza het gesê die belangrikste deel van die proses is dat dit deursigtig moet wees en onderwerp moet wees aan openbare terugvoer. Die publiek moet voor 8 Julie terugvoer gee oor die lys van genomineerdes. Daarna sal ŉ kortlys saamgestel word vir onderhoude op 10 Augustus. Dit is nog nie bekend hoeveel persone op die kortlys sal wees nie. Khoza het gesê ŉ beswaar teen ŉ genomineerde beteken nie outomaties dat die persoon gediskwalifiseer word nie. Sy het verduidelik sy sal oorsigtelik optree tydens die keuringsproses, maar 60% van LP’s moet die persoon, waarop die komitee besluit, goedkeur voor pres. Jacob Zuma die persoon amptelik in die pos sal aanstel. Thabo Mbeki, Dikgang Moseneke en adv. Dumisa Ntsebeza het ook hul benoemings van die hand gewys. Maroela Media sal ŉ lys van die genomineerdes publiseer sodra dit beskikbaar is.